TAXI-MANGEL: Sykehusene i Oslo og Akershus i årevis har slitt under fredagsbønnen.

Sykehus-leder: Pasienter lider når taxisjåfører har fredagsbønn

Hver fredag må mange sykehuspasienter vente fordi Oslos drosjesjåfører prioriterer fredagsbønn.

Oppdatert 15. juli 2013

Artikkelen er over syv år gammel

AvSHAZIA SARWAR, ELISABETH SKOVLY og MATTIS SANDBLAD (foto)

May Britt Bjørgum, avdelingsleder ved Oslo universitetssykehus avdeling for pasientreiser, bekrefter at sykehusene i Oslo og Akershus i årevis har slitt under fredagsbønnen. Da er det vanskelig å komme i kontakt med mange av Oslo-områdets muslimske sjåfører.

- Jeg synes ikke vi skal legge skjul på at det har vært en utfordring. Det stemmer at vi mellom 13 og 15 på fredager opplever at det er vanskelig å få tak i nok drosjer til våre pasienter. Omfanget varierer fra fredag til fredag, sier Bjørgum.

Torsdag skrev VG om BI-professor Øystein Noreng som mistet flyet fordi drosjesjåføren stoppet på E6 på vei mot flyplassen for å be.

Skaper forsinkelser

Problemet med å skaffe drosje rammer, ifølge sykehuset, alvorlig syke. Pasienter som fraktes til og fra sykehuset utgjør en betydelig aktør for drosjenæringen.

I Oslo og Akershus foretas hele 700.000 pasientreiser årlig.Drosjemangelen kan ha store konsekvenser for pasienter som rammes. Særlig de som har ventet i flere måneder på en konsultasjon ved sykehuset.

- Risikoen er at de ikke rekker timen sin. Og det er klart at alvorlige syke pasienter vil være en del av pasientstrømmen som rammes. Dialysepasienter rammes for eksempel av disse forsinkelsene, sier avdelingslederen.

Mer jobb for sykehuset

- Dette er ikke noe nytt. Både fredagsbønn og Eid (muslimenes julefeiring, journ. anm.) har vært en utfordring i lang tid. Det som likevel er viktig å understreke, er at vi nå opplever at det går bedre, sier Bjørgum.

- Fører dette til merarbeid for dere?

- Når drosjer er forsinket, må vi jobbe med etterlysninger og avviksmeldinger. Det er klart at vi merker det når det ikke går på skinner, sier avdelingslederen.

Diskuterer løsninger

Det er flere taxisentraler som tilbyr drosjer til pasientkjøring. Men Oslo Taxi kjører ikke pasienttransport, etter at de tapte anbudet. VG har kjennskap til at det først og fremst er Norges Taxi og Christiania Taxi som leverer drosjeturer til sykehusene.

- Vi har jevnlig møter med transportørene. Både de og vi er klar over situasjonen, men begge er opptatt av å finne løsninger sammen, avslutter Bjørgum.

- En utfordring

Norges Taxi i Oslo fikk fra 1. februar 2013 førsteprioritet som transportør for pasientreisende. Hittil har de ikke hatt problemer med å dekke behovet i henhold til avtalen.

- Etter hvert har det blitt mange flerkulturelle i vår bransje, og mange av disse er muslimer. Jeg har ikke spesifikt hørt at det er problemer med å få taxi når det er fredagsbønn. Men, det er klart at det i byområder kan bli problemer med nok taxier, om mange parkerer taxien for å gå til fredagsbønn. Verst blir det jo da for de andre sjåførene som får ekstra mye å gjøre, sier direktør i Norges taxiforbund, Lars Hjelmeng.

Problem før

- Få taxier under fredagsbønnen har tidligere vært et problem hos oss, sier assisterende daglig leder i Christiania Taxi, Ståle Krabset.

Selskapet har fra 1. februar 2013 deler av anbudet om å kjøre pasientreiser i Oslo-området.

- Vi har mange muslimske sjåfører som ønsker å gå i fredagsbønn, men vi ser på behovet for hvor mange taxier vi må ha, aller først, sier Krabset.

Publisert: 15.02.13 kl. 06:46 Oppdatert: 15.07.13 kl. 13:17